PADOMES LĒMUMS (ES) 2022/2197

(2022. gada 8. novembris)

par nostāju, kas Eiropas Savienības vārdā jāieņem Specializētajā autotransporta komitejā, kura izveidota ar Tirdzniecības un sadarbības nolīgumu starp Eiropas Savienību un Eiropas Atomenerģijas kopienu, no vienas puses, un Lielbritānijas un Ziemeļīrijas Apvienoto Karalisti, no otras puses, attiecībā uz tehniskajām un procesuālajām specifikācijām par to, kā Apvienotā Karaliste izmanto Iekšējā tirgus informācijas sistēmu (“IMI”), un to finansiālo ieguldījumu summu un nosacījumiem, kas Apvienotajai Karalistei jāiemaksā Savienības vispārējā budžetā saistībā ar izmaksām, kuras rada tās IMI lietošana

EIROPAS SAVIENĪBAS PADOME,

ņemot vērā Līgumu par Eiropas Savienības darbību un jo īpaši tā 91. panta 1. punktu saistībā ar 218. panta 9. punktu,

ņemot vērā Eiropas Komisijas priekšlikumu,

tā kā:

(1) Kā izklāstīts Tirdzniecības un sadarbības nolīguma starp Eiropas Savienību un Eiropas Atomenerģijas kopienu, no vienas puses, un Lielbritānijas un Ziemeļīrijas Apvienoto Karalisti, no otras puses, (1) (“Tirdzniecības un sadarbības nolīgums”) 31. pielikuma A daļas 2. iedaļas 6. panta 1. punkta a) apakšpunktā, pārvadātājam, kas iedibināts otrā Pusē, jāiesniedz norīkojuma deklarācija tās Puses kompetentajām iestādēm vai –Savienības gadījumā – tās dalībvalsts kompetentajām iestādēm, uz kuru transportlīdzekļa vadītājs ir norīkots, no 2022. gada 2. februāra izmantojot daudzvalodu standarta veidlapu publiskajai saskarnei, kas savienota ar Iekšējā tirgus informācijas sistēmu (“IMI”), kura izveidota ar Eiropas Parlamenta un Padomes Regulu (ES) Nr. 1024/2012 (2). Kompetenta iestāde var būt jebkura struktūra, kas izveidota valsts, reģionālā vai vietējā līmenī un ir reģistrēta IMI, un veic specifiskus pienākumus, kas saistīti ar konkrētu tiesību normu piemērošanu.

(2) Kā noteikts Tirdzniecības un sadarbības nolīguma 31. pielikuma A daļas 2. iedaļas 6. panta 1. punkta c) apakšpunkta otrajā daļā, IMI ļauj arī lūgt tās Puses kompetento iestāžu palīdzību, kurā pārvadātājs iedibināts, vai – Savienības gadījumā – tās dalībvalsts kompetento iestāžu palīdzību, kurā pārvadātājs iedibināts, ja pārvadātājs neiesniedz pieprasīto dokumentāciju astoņu nedēļu laikā no pieprasījuma dienas.

(3) Trešajām valstīm ir iespējams izmantot IMI, ja ir izpildīti Regulas (ES) Nr. 1024/2012 23. panta nosacījumi un ja trešā valsts, kurai ir piešķirta piekļuve IMI, piedalās IMI darbības izmaksu segšanā.

(4) Kā izklāstīts Tirdzniecības un sadarbības nolīguma 31. pielikuma A daļas 2. iedaļas 7. panta 5. punktā, Specializētajai autotransporta komitejai ir jānosaka tehniskās un procesuālās specifikācijas tam, kā Apvienotā Karaliste izmanto IMI. Minētās specifikācijas ir nepieciešamas, lai ceļu apsaimniekotāji un kompetentās iestādes varētu savienoties ar IMI, tādējādi ļaujot pārvadātājiem iesniegt norīkojuma deklarācijas un kompetentajām iestādes piedalīties administratīvajā sadarbībā, kas aprakstīta 1. un 2. apsvērumā. Savienība ir īstenojusi minētās specifikācijas ar Komisijas Īstenošanas regulu (ES) 2021/2179 (3).

(5) Kā noteikts Tirdzniecības un sadarbības nolīguma 31. pielikuma A daļas 2. iedaļas 7. panta 6. punktā, katrai pusei ir jāpiedalās IMI darbības izmaksu segšanā. Specializētajai autotransporta komitejai ir jānosaka izmaksas, kas jāsedz katrai Pusei. Tāpēc ir jānosaka tā finansiālā ieguldījuma summa un kārtība, kas Apvienotajai Karalistei jāveic Savienības vispārējā budžetā par izmaksām, kuras rada Apvienotās Karalistes IMI lietošana. Finansiālais ieguldījums sastāvēs no divām daļām: ikgadējās uzturēšanas izmaksas (ikgadēja iemaksa) un izstrādes izmaksas (vienreizējs maksājums).

(6) Tāpēc ir lietderīgi noteikt nostāju, kas Savienības vārdā ir jāieņem Specializētajā autotransporta komitejā attiecībā uz tehniskajām un procesuālajām specifikācijām par to, kā Apvienotā Karaliste izmanto IMI, un to finansiālo ieguldījumu summu un nosacījumiem, kas Apvienotajai Karalistei jāiemaksā Savienības vispārējā budžetā saistībā ar izmaksām, kuras rada tās IMI lietošana.

(7) Lai šajā lēmumā paredzētos pasākumus varētu piemērot nekavējoties, šim lēmumam būtu jāstājas spēkā tā pieņemšanas dienā,

IR PIEŅĒMUSI ŠO LĒMUMU.

1. pants Nostāja, kas Savienības vārdā ir jāieņem Specializētajā autotransporta komitejā, kura izveidota ar Tirdzniecības un sadarbības nolīguma starp Eiropas Savienību un Eiropas Atomenerģijas kopienu, no vienas puses, un Lielbritānijas un Ziemeļīrijas Apvienoto Karalisti, no otras puses (“Specializētā autotransporta komiteja”), 8. panta 1. punkta o) apakšpunktu, attiecībā uz tehniskajām un procesuālajām specifikācijām par to, kā Apvienotā Karaliste izmanto Iekšējā tirgus informācijas sistēmu (IMI), un to finansiālo ieguldījumu summu un nosacījumiem, kas Apvienotajai Karalistei jāiemaksā Savienības vispārējā budžetā saistībā ar izmaksām, kuras rada tās IMI lietošana, ir izklāstīta Specializētās autotransporta komitejas lēmuma projektā, kas pievienots šim lēmumam.

2. pants Specializētās autotransporta komitejas lēmumu publicē Eiropas Savienības Oficiālajā Vēstnesī.

3. pants Šis lēmums stājas spēkā tā pieņemšanas dienā.

Briselē, 2022. gada 8. novembrī Padomes vārdā – priekšsēdētājs Z. STANJURA

(1) OV L 149, 30.4.2021., 10. lpp.

(2) Eiropas Parlamenta un Padomes Regula (ES) Nr. 1024/2012 (2012. gada 25. oktobris) par administratīvo sadarbību, izmantojot Iekšējā tirgus informācijas sistēmu, un ar ko atceļ Komisijas Lēmumu 2008/49/EK (“IMI regula”) (OV L 316, 14.11.2012., 1. lpp.).

(3) Komisijas Īstenošanas regula (ES) 2021/2179 (2021. gada 9. decembris) par tās publiskās saskarnes funkcijām, kas savienota ar Iekšējā tirgus informācijas sistēmu un ko izmanto attiecībā uz autotransporta nozarē strādājošo transportlīdzekļu vadītāju norīkošanu darbā (OV L 443, 10.12.2021., 68. lpp.).